Metanol in taverne-slagoffers se bloed gevindLeë kiste is by van die slagoffers se gedenkdiens uitgelê. (Foto: Phill Magakoe / AFP) Die 21 tieners wat verlede maand in die Enyobeni-taverne in die Oos-Kaap omgekom het, het klaarblyklik metanol in hul bloedstroom gehad ten tyde van hul dood. Daar is egter in dié stadium nog nie afdoende bewyse oor die presiese oorsaak van die tieners se dood nie. Die polisie en die plaaslike regering het Dinsdag verslag gedoen oor hoe die ondersoek na die dood van die jong mense verloop, en het ook die resultate van die voorlopige toksikologie-verslag bekend gemaak. Dr. Litha Matiwane, adjunk-direkteur-generaal van die Oos-Kaapse departement van gesondheid se kliniese dienste, het tydens ŉ mediakonferensie gesê dat voorlopige resultate van die toksikologie-laboratorium in Kaapstad ontvang is. “Ons het die voorlopige resultate van die bloedtoetse, wat drie kategorieë getoets het, ontvang. Dit sluit in die slagoffers se bloedalkoholvlakke, koolstofmonoksiedvlakke en metanolvlakke,” het hy gesê. “Daar is bevind dat die slagoffers se bloedalkoholvlakke wissel van 0,05 g tot 0,26 g per 100 ml wat op sigself nie ŉ afdoende dodelike hoeveelheid is nie. Op hierdie tydstip kan ons sê dat hierdie vlakke dalk nie die finale oorsaak van dood is nie.” Die slagoffers se koolstofmonoksiedvlakke het almal gewissel tussen 3,3% en 21%. Hierdie vlakke moet meer as 50% wees voordat dit beskou kan word as ŉ dodelike hoeveelheid. “Weer eens kan die aanname gemaak word dat dit ook nie die oorsaak van dood is nie,” sê hy. Metanol is by al 21 slagoffers opgemerk, maar ŉ progressiewe ontleding word nog gedoen om die presiese vlakke van metanol in die tieners se bloed te bepaal. “Ons wag nog op die resultate wat sal aandui of ŉ dodelike hoeveelheid metanol in hul stelsels teenwoordig was of nie.” Metanol is ŉ toksiese chemiese vloeistof. Sekere soorte verf en vernis bevat metanol, asook tuisgemaakte gedistilleerde spiritus, wat nie behoorlik vervaardig is nie. Volgens Matiwane is dit nog nie duidelik of die slagoffers metanol mondeliks ingeneem het en of dit ŉ byproduk is van ander chemikalieë waarmee hulle in kontak was nie. “Sodra ons die vlakke van metanol in hul stelsels kan vasstel, kan dit vir ons ŉ aanduiding gee of dit ingeneem of op ŉ ander manier opgeneem is,” sê hy. “In hierdie stadium is daar nie afdoende resultate wat uitstippel wat die dodelike konkoksie is waarmee ons te doen het nie.” Die betrokke laboratorium is nog besig om allerlei maag- en ingewande toetse te doen wat ŉ moontlik aanduiding kan gee of die oorledenes iets dodelike ingeneem het. Hoewel daar nog talle vrae is omtrent die oorsaak van die tieners se dood, kon Matiwane wel bevestig dat hulle nie weens ŉ stormloop dood is soos wat talle mense bespiegel het nie. Nog mense dalk betrokke (Foto: AFP) Volgens die polisie handel sy ondersoek na die voorval om die geregtelike doodsondersoek van die oorledenes. Hy staan ook die Oos-Kaapse drankraad by in sy ondersoek na die beweerde oortreding van die Drankwet. Die eienaar van die Enyobeni-taverne en twee van sy werknemers is verlede week in hegtenis geneem omdat hulle glo drank aan kinders jonger as 18 jaar voorsien en verkoop het. Die eienaar sal na verwagting op 19 Augustus in die Oos-Londense landdroshof verskyn, terwyl die werknemers die opsie gegun is om boetes van R2 000 elk te betaal. Indien hulle versuim om dit te betaal, sal hulle ook op 19 Augustus in dieselfde hof moet verskyn. Bheki Cele, minister van polisie, sê ŉ spesiale ondersoekspan is saamgestel om die saak in samewerking met ander belanghebbendes te ondersoek. “Ons sal uitvind wat op daardie dag gebeur het en of iemand die wet oortree het. In hierdie stadium sluit ons nie die moontlikheid uit dat daar nog mense hierby betrokke is wat kan antwoord op wat gebeur het nie,” het hy gesê. “Ons sal saam met die families en die gemeenskap werk om ŉ herhaling van hierdie tragedie te vermy.” Cele het bygevoeg dat hierdie tragedie geheel en al nie verband hou met ander gevalle waarin mense in tavernes vermoor is nie. ŉ Aantal verdagtes is al in verband met die aanvalle vasgetrek. Hul motiewe wissel van wraakmoorde tot algemene rooftogte wat skeefgeloop het. “Daar is geen bewyse dat daardie moorde met hierdie voorval verbind kan word nie. Die voorvalle verskil hemelsbreed.”